**PLINACRO d.o.o.**, Savska cesta 88a, 10000 Zagreb, Hrvatska, OIB: 69401829750 kojega zastupa predsjednik Uprave Ivica Arar, kao operator transportnog sustava i nositelj dozvole za obavljanje energetske djelatnosti transporta prirodnog plina broj 080304171-0030-08/03

i

trgovačko društvo *[naziv podnositelja]*, *[ulica i kućni broj]*, *[poštanski broj i grad ili naselje]*, MBS *[matični broj subjekta],* OIB *[osobni identifikacijski broj] (ili za nerezidentne subjekte porezni broj [VAT identifikacijski broj])*, kojega zastupa *[funkcija i ime i prezime]*, u daljnjem tekstu: **Podnositelj**

(u daljnjem tekstu: **Ugovorne strane**)

sklopile su ovaj

**UGOVOR O POVJERLJIVOSTI PODATAKA**

(u daljnjem tekstu: **Ugovor**)

Članak 1.

Ugovorne strane izražavaju svoju namjeru za poslovnom suradnjom u smislu razmjene podataka i raspravljanja pitanja koja se odnose na pripremu i provođenje Open Season postupka s ciljem raspodjele kapaciteta na ulazu u transportni sustav u točki Omišalj i raspodjele kapaciteta na interkonekcijskoj točki između Hrvatske i Mađarske (Dravaszerdahely) u smjeru prema Mađarskoj.

Članak 2.

Ugovorne strane su suglasne da tijekom izmjene podataka i rasprava mogu međusobno biti izložene određenim podacima tajne ili povjerljive prirode. Ovim Ugovorom Ugovorne strane žele zaštititi svoje interese prilikom iznošenja takvih tajnih ili povjerljivih podataka te suglasno utvrđuju način i opseg zaštite povjerljivih podataka kao i uvjete korištenja istih. Ugovorne strane potpisom ovog Ugovora prihvaćaju ugovorna prava i obveze, te se obvezuju da će poduzeti sve potrebne mjere da ispune preuzete obveze.

Članak 3.

Ugovorne strane su suglasne i prihvaćaju da izraz "Povjerljivi podaci" koji se koristi u ovom Ugovoru, uključuje, ali se ne ograničava na: poslovnu tajnu, planove, nacrte, rasporede, studije, specifikacije, tehničke podatke, financijske podatke, baze podataka, dokumentaciju, poslovne ili korisničke podatke, prepisku između Ugovornih strana te druge poslovne ili tehničke podatke koje bilo koja Ugovorna strana otkriva drugoj Ugovornoj strani u svezi s pripremom Opean Season postupka. Svi drugi podaci koji su navedeni i označeni kao Povjerljivi podaci u vrijeme njihovog otkrivanja također će se smatrati Povjerljivim podacima sukladno ovome Ugovoru.

Poslovnu tajnu čine svi podaci koji su kao poslovna tajna određeni zakonom, drugim propisom ili odlukom svake od Ugovornih strana.

Članak 4.

Podatak se neće smatrati Povjerljivim podatkom:

1) ako je već dostupan ili postane dostupan javnosti, osim u slučaju kada je to otkrivanje uzrokovano kršenjem odredaba ovoga Ugovora;

2) koji je stečen od osobe koja je ovlaštena za otkrivanje Povjerljivih podataka;

3) koji je bilo kojoj Ugovornoj strani bio poznat prije potpisivanja ovog Ugovora;

4) koji je postao poznat bilo kojoj Ugovornoj strani bez povrede odredaba ovog Ugovora;

5) ako je jedna Ugovorna strana koja je vlasnik podatka dala prethodni pisani pristanak drugoj Ugovornoj strani da se isti podatak može razotkriti;

6) koji je bilo koja Ugovorna strana samostalno razvila na temelju dobivenih Povjerljivih podataka.

Članak 5.

Ugovorne strane se obvezuju Povjerljive podatke razotkriti isključivo osobama ovlaštenim da sudjeluju u pripremi Opean Season postupka, a kojima su ti podaci potrebni.

Za potrebe ovog Ugovora, ovlaštenim osobama smatraju se:

1) radnici Ugovorne strane kojima su Povjerljivi podaci potrebni tijekom pripreme Opean Season postupka pod uvjetom da navedene osobe moraju biti upoznate s odredbama i obvezama ovog Ugovora;

2) zakonski zastupnici, opunomoćenici i odvjetnici Ugovorne strane, a koji su u zakonskoj obvezi čuvanja Povjerljivih podataka;

3) banke ili druge financijske institucije koje sudjeluju u financijskom poslovanju bilo koje Ugovorne strane, a koja je u zakonskoj obvezi čuvanja Povjerljivih podataka;

4) konzultanti, partneri, savjetnici i treće fizičke i/ili pravne osobe koje sudjeluju u pripremi Opean Season postupka pod uvjetom da navedene osobe moraju biti upoznate s odredbama i obvezama Ugovora.

Članak 6.

Ugovorne strane su suglasne da će sa svim Povjerljivim podacima postupati u dobroj vjeri, najmanje s pažnjom koju primjenjuju na vlastite Povjerljive podatke, pri čemu ta pažnja neće biti manja od one urednog gospodarstvenika.

Članak 7.

Ugovorne strane se ovim Ugovorom obvezuju:

1. ne koristiti Povjerljive podatke na bilo koji drugi način, osim za ostvarenje *Open Season* postupka;

2. odnositi se prema Povjerljivim podacima s visokom razinom pažnje i tajnosti te ih ne otkriti trećoj strani bez prethodne pismene suglasnosti druge Ugovorne strane;

3. otkriti Povjerljive podatke samo osobama iz članka 5. Ugovora, a i tada samo u mjeri u kojoj je to potrebno za pripreme *Open Season* postupka.

4. na zahtjev druge Ugovorne strane, najkasnije u roku 30 dana, vratiti, uništiti, ili kad su Povjerljivi podaci pohranjeni u elektroničkom obliku, trajno izbrisati sve Povjerljive podatke (uključivo zabilješke, izvještaje, analize, nalaze i mišljenja) koji su u vezi ili proizlaze iz Povjerljivih podataka, kao i sve njihove kopije te kad je to moguće pružiti potvrde o uništenju ili brisanju.

Članak 8.

Prethodna pisana suglasnost druge Ugovorne strane neće biti potrebna u slučaju kada Ugovorna strana otkriva Povjerljive podatke:

1) povezanom društvu u smislu pozitivnih Zakona, pod uvjetom da se osigura da se Povjerljivi podaci čuvaju u tajnosti, ili

2) bilo kojem državnom ili drugom tijelu koje ima nadležnost nad bilo kojom od Ugovornih strana, ili

3) na zahtjev suda ili drugog tijela u upravnom ili sličnom postupku, u mjeri u kojoj je potrebno sukladno važećim zakonima i podzakonskim propisima, ili

4) povezanom operatoru transportnog sustava, pod uvjetom da će koristiti razumne napore kako bi osigurao da se Povjerljivi podaci čuvaju u tajnosti.

U slučajevima iz ovog stavka Ugovorna strana koja namjerava otkriti Povjerljive podatke trećoj osobi, o ovoj svojoj namjeri prethodno će obavijestiti drugu Ugovornu stranu uz obrazloženje razloga radi kojih se Povjerljivi podaci namjeravaju otkriti.

Članak 9.

Ako bilo koja Ugovorna strana izgubi ili neovlašteno otkrije Povjerljive podatke, o tome će bez odlaganja izvijestiti drugu Ugovornu stranu te će poduzeti sve potrebne radnje radi povrata izgubljenih ili neovlašteno otkrivenih Povjerljivih podataka, bez utjecaja na prava druge Strane sukladno ovome Ugovoru.

Članak 10.

U slučaju povrede obveza prihvaćenih ovim Ugovorom, Ugovorne strane su suglasne i prihvaćaju da svaka Ugovorna strana ima pravo na odštetu koja uključuje sve štete i gubitke koje bi mogla pretrpjeti, posredno ili neposredno, zbog takve povrede.

Članak 11.

Ugovor se može mijenjati samo na temelju pisanog sporazuma koji potpišu ovlašteni predstavnici obje Ugovorne strane.

Članak 12.

Svaka Ugovorna strana može raskinuti Ugovor putem jednostrane pisane izjave upućene drugoj strani.

Obveze propisane Ugovorom ostaju na snazi 3 godine nakon završetka ili raskida Ugovora.

Članak 13.

Sve sporove koji mogu nastati na temelju Ugovora Ugovorne strane će prvenstveno pokušati riješiti mirnim putem.

U slučaju da Ugovorne strane ne uspiju riješiti spor mirnim putem, za rješavanje svih sporova između Ugovornih strana koji proizlaze iz ili se odnose na Ugovor, njegovo kršenje, raskid ili važenje istog, nadležan će biti stvarno nadležan sud u Zagrebu.

Za Ugovor je mjerodavno pravo Republike Hrvatske.

U slučaju da je Ugovor sastavljen na hrvatskom i engleskom jeziku, a postoje nepodudarnosti, mjerodavan je ugovor na engleskom jeziku.

Članak 14.

Ovaj ugovor sastavljen je u dva primjerka od kojih svaka strana zadržava jedan primjerak.

Ugovor stupa na snagu danom potpisa Ugovornih strana.

U Zagrebu, DD/MM/GG

 Za Plinacro: Za *[naziv podnositelja]*,:

 \_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 *Ivica Arar* *[ime i prezime]*

*predsjednik Uprave* *[funkcija]*